Knut Ahnlund

Knut Ahnlund (1923–2012) var en svensk litteraturviter, forfatter, oversetter og kritiker.

Ahnlund ble fil. dr. ved Stockholms högskola i 1956 med en avhandling om Henrik Pontoppidan, og var professor i nordisk litteratur ved Århus universitet 1966–69.  Ahnlunds forskning har kretset omkring såvel dansk som spanskspråklig litteratur. Et av høydepunktene i forfatterskapet er den store biografien over Sven Lidman. Ahnlund har også skrevet litteraturanmeldelser for Svenska Dagbladet og deltatt i samfunnsdebatten. Bl.a. har han engasjert seg for personer som har blitt uskyldig dømt for incest.

I 1970 ble Ahnlund ansatt som ekspert ved Svenska Akademiens Nobelinstitut og i 1983 ble han selv innvalgt i Svenska Akademien, på stol nr. 7. Etter 1996 avsto han stort sett fra å delta i Akademiens arbeid på grunn av interne motsetninger. 11. oktober 2005 kunngjorde Ahnlund i Svenska Dagbladet at han trakk seg fra Svenska Akademien i protest mot tildelingen av Nobelprisen i litteratur til Elfriede Jelinek i 2004. Det er ikke mulig å forlate Svenska Akademien ifølge Akademiens statutter, men det er mulig å avstå fra å delta i Akademiens arbeid, Ahnlund ble derfor fortsatt regnet som medlem av Akademien og det ble ikke  valgt noen etterfølger til hans sete før etter hans død.

Ahnlund var også kritisk til Akademien på grunn av manglende støtte til Salman Rushdie, og kritiserte den tidligere permanente sekretæren, Horace Engdahl, som Ahnlund betraktet som representant for postmodernismen.

 Bibliografi  

 Henrik Pontoppidan 1956
 Vännerna 1963
 Den unge Gustav Wied 1964
 Isaac Bashevis Singer 1978
 Jordens skönhet 1979
 Diktarliv i Norden 1981
 Karl Ragnar Gierow 1983
 Octavio Paz 1990
 Sven Lidman 1996
 Spansk öppning 2003

 Priser 

 Kellgrenpriset 1988
 John Landquists pris 1996
 Litteris et Artibus 2004

 Referanser 

Kategori:Svenske litteraturhistorikere og litteraturkritikere
Kategori:Svenske litteraturvitere
Kategori:Svenskspråklige forfattere
Kategori:Svenske forfattere
Kategori:Medlemmer av Svenska Akademien
Kategori:Medlemmer av Samfundet De Nio
Kategori:Mottakere av Litteris et Artibus
Kategori:Personer fra Stockholm